b'\n_START_ARTICLE_\nVertumnus\n_START_PARAGRAPH_\nVert\xc3\xbamnus (my\xc3\xb6s  Vortumnus) oli alun perin etruskien jumala nimelt\xc3\xa4\xc3\xa4n Voltumna, jonka roomalaiset omaksuivat omien jumaltensa joukkoon. Vertumnuksella oli temppeli Aventinuksella ja patsas Vicus Tuscuksen vilkkaan kauppakadun varrella. Varron mukaan Vertumnus oli yksi Titus Tatiuksen mukanaan tuomista jumalista. Toisaalta Vertumnuksen sanotaan olevan per\xc3\xa4isin Volsiniin kaupungista, ja Vertumnuksen luonne jumalana johdetaan usein vertere-verbist\xc3\xa4, joka tarkoittaa "k\xc3\xa4\xc3\xa4nt\xc3\xa4\xc3\xa4". Vertumnusta pidettiinkin vuodenaikojen vaihtelun ja kauppatavaroiden vaihdon suojelusjumalana. Vertumnuksen juhlaa Vortumnaliaa juhlittiin 13. elokuuta. Vertumnuksen vaimo oli hedelmien ja hedelm\xc3\xa4llisyyden jumalatar Pomona.'